Papersnake/gushiwen huggingface dataset:
赠彭神童
徐衡（宋代）

吾家先世有童子，姓名尝著杜诗史。不缘神气形相殊，安得公诗重褒美。

三百年有宋兴，妙裔四海皆豪英。番郡自古称多士，群儿头角又峥嵘。

洎水之东有彭氏，生儿五岁真佳瑞。双眸点漆肌骨清，不与孩提共嬉戏。

诵诗记字何了然，琅琅一口千万言。弱不胜衣行未稳，凌人气岸已轩轩。

嗟予去国亦云久，为报君恩矢奔走。绣衣持节入闾阎，大半故人新白首。

与儿阿父昔同游，高才终不事王侯。报不在身当在子，发源所与今其流。

行看直上青云梯，决取钟如探囊中筹。
次韵和景仁对雪
梅尧臣（宋代）

北风吹雪至，浩荡地疑无。
奕奕将如舞，漫漫欲似糊。
沙场行不尽，银汉落应枯。
兴发诗千首，豪吞酒百觚。
山川容可改，圭璧巧能图。
花竟因酥点，砧争似练铺。
未燖调鼎鹄，全混蔽旒珠。
怀昔餐衣絮，谁今食豢腴。
善歌知寡和，醵饮遂成酺。
众笔排坚阵，多多困老夫。
次韵何子应留诗为别
王灼（宋代）

出头自合持文柄，失脚因循作吏师。
记取舂陵好邦伯，临风对月有清诗。
醉吟楼歌为刘佥宪父赋
薛瑄（明代）

醉吟之楼高且雄，谁其作之醉吟翁。翁心豁落真宰同，作楼直欲凌苍空。

危梯缥缈叠撑拄，层轩洞达相开通。白云片片宿梁栋，青山隐隐当帘栊。

长夏绝超爽，灵风洒清响。秋蟾散影九万里，晓雪悬光一千丈。

四时风景佳，翁来日登赏。赏心苦未足，呼酒涤尘想。

一觞一咏自风流，兴酣万物良悠悠。傲睨五岳众山小，吞吐七泽三江秋。

有时醉倚阑干望八极，便欲排风御气仍丹丘。却思李杜文章伯，只今已作神游客。

举杯且复一招之，招之共饮楼头月。月光入口清心魂，唾珠洒作澄江雪。

澄江雪，何茫茫，瑶翻玉涌蛟龙翔。是时翁与二子相颉颃，搜括百怪神鬼藏。

陶镕万象造化忙。乃知醉吟楼，不让采石江边亭，浣花溪上庄。
关子岭温泉
林耀亭（清代）

胜地遨游乐，浑忘蹑屐危。秋添千树色，黛抹万山姿。

水白温如沸，泉灵味亦滋。神怡心旷处，疗疾免求医。
偶书
卷刚中（宋代）

痴风连日塞云低，庭榭清寒小雨飞。
叶底孤花无柰瘦，墙边新笋不妨肥。
将迎宾客几成债，拨遣文书似解围。
辜负佳时几尊酒，故园松菊望人归。
题钟山新寺 其二
来复（明代）

淮水东边梵刹开，常时花雨散经台。夜龛明月千僧定，春殿香云七佛来。

般若深谈中道秘，醍醐饱饫上方斋。皇仁普覆如天广，欲颂无为愧不才。
又山偈就寄善知识
吴潜（宋代）

传语当年白侍郎，住行坐卧只寻常。
须弥山子才翻却，便是人天大法王。
龟堂东窗戏弄笔墨偶得绝句
陆游（宋代）

北庵睡起坐东厢，无事方知日月长。
天与诗人送诗本，一双黄蝶弄秋光。
终慕双挽 其二
钟渤（明代）

君臣殊遇无存亡，几番恩典来侯堂。诘之造化孰主张，英气留待孤凤凰。

时悬金印征蛮方，清声劲节如秋霜。筹边匪直我武扬，笔扫群丑如驱羊。

陟岵陟屺阻莫将，哀哀双挽诗盈箱。大孝终身慕不忘，虞风舜日争翱翔。

蹇予十载官夕郎，也曾竹下倾瑶觞。南香一瓣十断肠，凌烟有鹤飞来双。
八景歌 其七
赵汝燧（宋代）

西岭骤暗销残晖，芷岸兰汀堆夕霏。数声撞空九天半，知有招提隐翠微。

风助馀音响崖谷，萧萧暝港孤舟宿。禅关栖鸟争寒木，归僧疾步穿山麓。

嗟此何景兮烟寺晚钟，丹青欲尽焉能穷。
次张菊存韵送翁舜咨归金陵
龚璛（元代）

知音我亦恨钟期，闻士谁曾得赵咨。北海疑乾荐祢墨，东都不赵适吴诗。

三秋菊酒同行乐，一路家山各坐驰。江国相逢送萧瑟，病身无赖倚筇枝。
入芜湖港过吉祥寺
岳珂（宋代）

昔时曾访后山松，天道那令霸业穷。
夹岸人观新太守，拥门僧认旧诗翁。
隐矶漫指六朝事，鲁港尝淹五宿风。
从此片帆湖际去，只应日在瑞云东。
月下寄徐希仁
卢仝（唐代）

夜半沙上行，月莹天心明。
沙月浩无际，此中离思生。
上天何寥廓，下地何峥嵘。
吾道岂已矣，为君倾兕觥。
沁园春（代寿直院陈文昌）
李曾伯（宋代）

今代清流，北斗以南，文昌一星。对露门进读，銮坡演翰，琐闱批敕，宝牒成文。笔下权衡，胸中律度，礼乐人才俱讨论。鸳行里，羡才高片玉，辉映条冰。

几年简在吾君。便须把诗书开太平。笑诸公炙手，昔成何事，一贤冷眼，今独修名。花底退朝，槐边听制，一武商岩霖雨新。金罍举，对春风九十，岁岁平分。
点绛唇 人至承以二绝句见贶，清简幽深，情
刘敏中（元代）

感慰可胜言哉。辄有小词，录奉一笑，且以寄企响之意云，刘敏中上短梦惊回，北窗一阵芭蕉雨。雨声还住。斜日鸣高树。起望行云，送雨前山去。山如雾。断虹犹怒。直入山深处。
自赵城还府
曹之谦（元代）

简子城边过尽春，却寻归路并清汾。落花乱逐溶溶水，远树低清漠漠云。

姑射雨晴山似染，洞羊风暖草如薰。独怜疲俗诛求困，愁叹声多不可闻。
依韵和景仁寄河中公仪龙图
王珪（宋代）

锦江回日应迢递，闻道秋来已到城。
南省深沈春又锁，东楼怅望雨中情。
河声欲转吞鼙鼓，山色初明照旆旌。
别后新诗有多少，钟嵘那得为君评。
独山梅花
王安石（宋代）

独山梅花何所似，半开半谢荆棘中。
美人零落依草木，志士憔悴守蒿蓬。
亭亭孤艳带寒日，漠漠远香随野风。
移栽不得根欲老，回首上林颜色空。
相和歌辞。乌栖曲
李端（唐代）

白马逐牛车，黄昏入狭斜。柳树乌争宿，

争枝未得飞上屋。东房少妇婿从军，每听乌啼知夜分。
王屋山第之侧杂构小亭，暇日与群公同游
李峤（唐代）

桂亭依绝巘，兰榭俯回溪。绮栋鱼鳞出，雕甍凤羽栖。

引泉聊涨沼，凿磴且通蹊。席上山花落，帘前野树低。

弋林开曙景，钓渚发晴霓。狎水惊梁雁，临风听楚鸡。

复看题柳叶，弥喜荫桐圭。
鹧鸪天·毡毡轻舟逆上溪
段克己（宋代）

毡毡轻舟逆上溪。何时柳树已成围。贪看归鸟投林急，不觉残花入座飞。兰棹举，曲尘霏。新荷挽断有余丝。酒酣却对青山笑，面目仓然不入
偶题三首
蔡沈（宋代）

寂寞园林迥，栖迟念虑宽。
雨声连砌响，风色入帘寒。
义理无新得，交游少旧懽。
梅花自畴昔，岁晚独相看。
南柯子（七夕）
陈三聘（宋代）

月傍云头吐，风将雨脚吹。夜深乌鹊向南飞。应是星娥颦恨、入双眉。

旧怨垂千古，新欢只片时。一年屈指数佳期。到得佳期别了、又相思。
天生桥
高炳（清代）

两崖临绝涧，微径垂一缕。中间横巨石，足可容百堵。

凿空非人力，枝撑自太古。奔泉喷雪下，轰若雷霆怒。

长天惨白日，六月失炎暑。平生轻波涛，三峡未足数。

中流挥羽扇，啸咏狎飞𫇛。迨兹翻凛然，顿觉毛发竖。

勇怯亦何常，择地自可贾。因思昆阳捷，千载称光武。

却笑李将军，徒夸射猛虎。
宛陵杂诗 其二
赵帅（清代）

闻道龙沙卷雪飞，蛮中传去织弓衣。柏山寺畔吟魂在，曾见林梢鸭脚肥。
户曹庐陵胡君引年求谢事予视其精力未衰留之
张栻（宋代）

出守嗟何晚，怀归已倦游。
细看浑矍铄，可是畏伊优。
幕下倾三语，山中赋四愁。
平生大小阮，来往足风流。
和子骏新荷
司马光（宋代）

懒不窥园久，元非效促舒。
新荷满沼密，篮舁出门疏。
借问含烟晚，能胜裛露初。
愧无鱼戏句，弄翰白分如。
水龙吟
石孝友（宋代）

旧游曾记当年，凤城雨露开晴昼。端门发钥，御炉烟暗，宫花影昼。

帝念民劳，俾乘轺传，暂临牛斗。散阳和四照，春光万井，来小试、调元手。

职业才华竞秀。汉廷臣、无出其右。九重眷倚，频虚槐鼎，争迎衮绣。

爽气西山，绿波南浦，酿成芳酒。趁锋车未到，霞觞共祝，百千长寿。
和始平贻一二宾僚
司马光（宋代）

儒冠蔼蔼从平津，东阁由来盛众宾。
终始何法忘教育，高卑曾众问疏亲。
共陪樽俎无虚日，空喜豀山得主人。
白雪屡歌殊未知，自知羞愧后车尘。
后天易吟三十首
方回（元代）

八列方隅位，四周分至时。
画疆兴庶务，地矩囿天规。
贤者之孝二百四十首·吉翂
林同（宋代）

父身如可代，子死乃其情。
尹待我何薄，而将此买名。
九日过后漫题堂前双菊
强至（宋代）

花日金相照，条风翠竞翻。
谁言羞晚艳，自喜胜孤根。
客土深培力，家人一溉恩。
秋香真好在，未易负清樽。
过桃川次丙子冬韵 其二
陈洪谟（明代）

俗虑暂抛尘鞅外，閒情聊寄翠微间。有无仙迹在何处，今古人家住此山。

水咽笙簧归石洞，云连屏障倚江湾。花飞片片随游躅，莫怪豪唫带月还。
浣溪沙 庚辰元旦
杨玉衔（清代）

到底春风不世情。偏来涧户扇娇晴。唤醒尘梦借溪声。

夜雨味温黄卷似，陈根芽竞白髭生。书痴依旧恋灯檠。
怀归呈林锦峰使君 其二
区次颜（明代）

东西非远道，何事未归人。白发犹能饭，青袍不任尘。

驿梅春半落，野笛枕边频。转忆珠江上，秋风几白蘋。
散策
释绍嵩（宋代）

杨柳斜牵一岸风，驿楼高倚外阳东。
无穷涧草纵横绿，入我香奁境界中。
早发马底驿至辰阳
洪饴孙（清代）

溪危周千盘，石险露百状。百转山径间，溪流愈平放。

峰尖棱棱石纹起，一抹山痕全作紫。邮亭十里晓雾多，村屋高低乱云里。

秋林苍茫曙光湿，绝顶一峰衔日出。沿溪藻影漾晓华，惊起游鱼争欲匿。

水流百折波自通，泉石荡漾浮云空。此间作县亦清绝，山色绕北溪流东。

参关高原踏晨露，马恋山光亦回顾。野人短褐上山樵，却立云峰最高处。
李总干遗诗十四句师於一句之下加颂七句
释印肃（宋代）

自家先已痴，逢迷实不迷。
能令石人舞，解使木哥吹。
寂寂孤云裹，逍遥勿我知。
万亿恒沙佛，皆同一性齐。
为茅止生作悼亡诗（二首）
道敷（明代）

心惟结遐想，孤坐黯无言。
误听滴花露，疑归清夜魂。
也知伊岂在，终是我难谖。
短袖残灯下，浑教污泪痕。
汴堤行
韦庄（唐代）

欲上隋堤举步迟，隔云烽燧叫非时。才闻破虏将休马，

又道征辽再出师。朝见西来为过客，暮看东去作浮尸。

绿杨千里无飞鸟，日落空投旧店基。
刘人舍携酒有诗和其韵二首
杜范（宋代）

匆匆岁事又更新，一气初回万木春。
独有江梅殊未觉，凛然冰雪照诗人。
杜正献
岳珂（宋代）

厚德如祁公，黄钟大镛，和乐且雍。尊贤如六一，朱弦疏越，三叹庙瑟。

道比志叶，不胶而漆。顾中外之虽异，犹同堂而合席。

思遗迹而不可见，幸二贤之为时出。所以前乎此则致太平之明效，后乎此则赞受遗之定册。

既以广元气之运，亦以寿斯文之脉。然则湍濑无纵鳞，风枝无宁翼。

涵养成就，见此辅弼，故后世尤得以归功庆历也。
禅人并化主写真求赞
释正觉（宋代）

拙口默默，閒身寥寥。
去住妙提其印，死生谁与同条。
捋须黄檗，夺杖芭蕉。
十方三世兮，一句全超。
桂阳本觉院以屯将后住持舜长老於前山松竹深
郑刚中（宋代）

咫尺楼台是上方，问师何事此中藏。
解颐谓我随缘好，不欠中庭一炷香。
鹧鸪天·鹅湖归病起作
辛弃疾（宋代）

着意寻春懒便回。何如信步两三杯。山才好处行还倦，诗未成时雨早催。
携竹杖，更芒鞋。朱朱粉粉野蒿开。谁家寒食归宁女，笑语柔桑陌上来。
分少陵诗句寿渔乐先生七十 其七 稀字
韩雍（明代）

宿云净遥空，瑞彩腾少微。亦有南极星，中宵烂光辉。

哲人初度晨，眉寿世所稀。朝阳丹凤雏，翙翙翱翔归。

高堂敞华筵，珍羞击鲜肥。岁岁祝长生，孝子心无违。
光绪乙亥铎儿始生时寓盘门开窗正对瑞光寺塔诗以勖之
周桂清（清代）

浮图涌现如文笔，界破青天任尔书。屋外高林通古寺，座中修竹认吾庐。

清池日涤端溪砚，陋巷时来长者车。姑藕之无正蒙养，鲤庭方盛祖庭馀。
题径山二首 其二
沈辽（宋代）

五峰相望势如掌，中有绀园閟龙象。坦爱曲道两盘回，不知身出浮云上。

浮云悠悠覆朝市，朝市小人鼎中沸。暂来欣得避世愁，奈我未老先白头。
送金季黄山人游五岳
徐熥（明代）

年来婚嫁毕，五岳寄閒心。胜地随缘住，名山到处寻。

孤筇青嶂老，双屐白云深。去矣辞尘网，高踪比向禽。
送翟公巽赴中书舍人
张耒（宋代）

韩筋柳骨世不闻，翟公笔力回千钧。
十年声名满四海，淮阳邂逅双朱轮。
老翁空疏亦何有，察公于我意甚真。
高谈亹亹云汉上，一扫阘茸如灰尘。
夜光明月不计数，坐使衰弊生精神。
恨无金玉相报答，还家三叹嗟我贫。
青灯论文夜未分，晓闻门外送使君。
问君舍此去安往，紫皇诏归侍玉宸。
锋铓发硎断犀象，好为明主裁丝纶。
论思献纳乃其职，况公之意常在民。
追还三代旧风采，主以事实致此文。
圣君贤相有美意，笔端与物为阳春。
早朝
王维（唐代）

柳暗百花明，春深五凤城。城乌睥睨晓，宫井辘轳声。

方朔金门侍，班姬玉辇迎。仍闻遣方士，东海访蓬瀛。
东南行一百韵寄通州元九侍御澧州李十一舍人…窦七校书
白居易（唐代）

南去经三楚，东来过五湖。山头看候馆，水面问征途。

地远穷江看，天低极海隅。飘零同落叶，浩荡似乘桴。

渐觉乡原异，深知土产殊。夷音语嘲哳，蛮态笑睢盱。

水市通闤闠，烟村混舳舻。吏征渔户税，人纳火田租。

亥日饶虾蟹，寅年足虎貙。成人男作丱，事鬼女为巫。

楼暗攒倡妇，堤长簇贩夫。夜船论铺赁，春酒断瓶酤。

见果皆卢橘，闻禽悉鹧鸪。山歌猿独叫，野哭鸟相呼。

岭徼云成栈，江郊水当郛。月移翘柱鹤，风泛飐樯乌。

鳌碍潮无信，蛟惊浪不虞。鼍鸣江擂鼓，蜃气海浮图。

树裂山魈穴，沙含水弩枢。喘牛犁紫芋，羸马放青菰。

绣面谁家婢，鸦头几岁奴。泥中采菱芡，烧后拾樵苏。

鼎腻愁烹鳖，盘腥厌脍鲈。钟仪徒恋楚，张翰浪思吴。

气序凉还热，光阴旦复晡。身方逐萍梗，年欲近桑榆。

渭北田园废，江西岁月徂。忆归恒惨淡，怀旧忽踟蹰。

自念咸秦客，尝为邹鲁儒。蕴藏经国术，轻弃度关繻.

赋力凌鹦鹉，词锋敌辘轳。战文重掉鞅，射策一弯弧。

崔杜鞭齐下，元韦辔并驱。名声逼扬马，交分过萧朱。

世务轻摩揣，周行窃觊觎。风云皆会合，雨露各沾濡。

共遇升平代，偏惭固陋躯。承明连夜直，建礼拂晨趋。

美服颁王府，珍羞降御厨。议高通白虎，谏切伏青蒲。

柏殿行陪宴，花楼走看酺.神旗张鸟兽，天籁动笙竽。

戈剑星芒耀，鱼龙电策驱。定场排越伎，促坐进吴歈.

缥缈疑仙乐，婵娟胜画图。歌鬟低翠羽，舞汗堕红珠。

别选闲游伴，潜招小饮徒。一杯愁已破，三醆气弥粗。

软美仇家酒，幽闲葛氏姝。十千方得斗，二八正当垆。

论笑杓胡律，谈怜巩嗫嚅。李酣犹短窦，庾醉更蔫迂。

鞍马呼教住，骰盘喝遣输。长驱波卷白，连掷采成卢。

筹并频逃席，觥严列置盂。满卮那可灌，颓玉不胜扶。

入视中枢草，归乘内厩驹。醉曾冲宰相，骄不揖金吾。

日近恩虽重，云高势却孤。翻身落霄汉，失脚倒泥涂。

博望移门籍，浔阳佐郡符。时情变寒暑，世利算锱铢。

即日辞双阙，明朝别九衢。播迁分郡国，次第出京都。

秦岭驰三驿，商山上二邘。岘阳亭寂寞，夏口路崎岖。

大道全生棘，中丁尽执殳。江关未撤警，淮寇尚稽诛。

林对东西寺，山分大小姑。庐峰莲刻削，湓浦带萦纡。

九派吞青草，孤城覆绿芜。黄昏钟寂寂，清晓角呜呜。

春色辞门柳，秋声到井梧。残芳悲鶗鴂，暮节感茱萸。

蕊坼金英菊，花飘雪片芦。波红日斜没，沙白月平铺。

几见林抽笋，频惊燕引雏。岁华何倏忽，年少不须臾。

眇默思千古，苍茫想八区。孔穷缘底事，颜夭有何辜。

龙智犹经醢，龟灵未免刳。穷通应已定，圣哲不能逾。

况我身谋拙，逢他厄运拘。漂流随大海，锤锻任洪炉。

险阻尝之矣，栖迟命也夫。沉冥消意气，穷饿耗肌肤。

防瘴和残药，迎寒补旧襦。书床鸣蟋蟀，琴匣网蜘蛛。

贫室如悬磬，端忧剧守株。时遭人指点，数被鬼揶揄。

兀兀都疑梦，昏昏半是愚。女惊朝不起，妻怪夜长吁。

万里抛朋侣，三年隔友于。自然悲聚散，不是恨荣枯。

去夏微之疟，今春席八殂。天涯书达否，泉下哭知无。

谩写诗盈卷，空盛酒满壶。只添新怅望，岂复旧欢娱。

壮志因愁减，衰容与病俱。相逢应不识，满颔白髭须。
寻隐者不遇
魏野（宋代）

寻真误入蓬莱岛，香风不动松花老。
采芝何处未归来，白云遍地无人扫。
送寂照庵归蜀
释心月（宋代）

错向南来犹自可，归乡一错更难追。
果然到底错将去，三十六江流向西。
赏花钓鱼二首 其一
司马光（宋代）

飞廉通上苑，鳷鹊带天渊。树色含春雾，波光静晓烟。

香飘仙仗外，花舞御卮前。籊籊文竿袅，筛筛素鲔鲜。

误陪金马籍，愧奉柏梁篇。愿献南山寿，宸游侍亿年。
绞丝斲木行赠金子
李锴（清代）

太古作器琴为先，绞丝斲木师自然。吴中金子传正传，入指清籁鸣其天。

傥寘清庙明堂前，编钟颂磬应四悬。融泄民物登万年，不特授技如成连。

圣人之道中和且平。
次韵秦觏过陈无己书院观鄙句之作
黄庭坚（宋代）

陈侯大雅姿，四壁不治第。
碌碌盆盎中，见此古罍洗。
薄饭不能盆，墙阴老春荠。
惟有文字性，万古抱根柢。
我学少师承，坎井可窥底。
何因蒙赏味，相享当牲醴。
试问求志君，文章自有体。
玄钥锁灵台，渠当为君启。
春日集里中耆旧于南湖之观堂喜邱舍人含三初归因招入社次韵 其二
李邺嗣（明代）

烟屿湖南春鸟鸣，垂杨几日拂江城。望中衡宇归陶令，战后山川过步兵。

古寺传瓷寻地僻，故人剪韭集天晴。益州遗老今犹在，重与相看鹄发明。
约郑公绩出城
朱翌（宋代）

颇厌低头看文字，似曾有约到南山。
稍回妍暖日自喜，扫尽积阴天解颜。
便合与君联骑出，更谁如我两人闲。
相逢莫作伤时状，且趁春光竞往还。
录汉唐事六言五首
刘克庄（宋代）

燕许秉笔封岱，欧虞挥翰登瀛。
宁死开元贞观，勿生天宝广明。
能仁寺悟上人来枫桥访余索诗赋两绝句 其二
孙觌（宋代）

老去都将笔砚焚，相逢相问只寒温。更无一语堪酬对，已入维摩不二门。
重送朗州张员外
罗隐（唐代）

朱轮此去正春风，且驻青云听断蓬。一榻早年容孺子，

双旌今日别文翁。诚知汲善心长在，争奈干时迹转穷。

酬德酬恩两无路，谩劳惆怅凤城东。
子昂兰竹图为莫知观赋
陈琏（明代）

拾翠羽兮湘岸，纫幽佩兮江干。灵雨滋兮苔石，光风转兮崇兰。

望美人兮延伫，倚修篁兮永叹。怅王孙兮不返，悼流光兮岁阑。
曾子固令咏齐州景物作二十一诗以献 其十四 水西桥
孔平仲（宋代）

景物此清淡，幽亭独细论。恐人容易过，常锁水西门。
新月
许必胜（宋代）

偶向树中见，知从水际生。
叶翻寒不定，云去意无成。
乱石流泉影，空山落子声。
当年眉黛在，定见可怜情。
题广福寺轩
陈睍（宋代）

小轩架寒溜，激激鸣水苍。
老僧不靳惜，借与一榻凉。
枕流暂憩不，清飚袭衣裳。
蝉声亦多思，牵引昼梦长。
俗虑顿消处，栩栩无何乡。
翻嫌市廛中，吏隐殊相妨。
未赋渊明归，祗益袁君狂。
平生不勇决，恋恋粟一囊。
何如水西头，飞云共徜徉。
日寻方外游，煮茗烧妙香。
此致渺未遂，啸歌空自伤。
坐待山月明，拿舟泛沧浪。
集英殿乾节大燕教坊乐语口号
王珪（宋代）

清跸传音紫集来，逡巡万玉拥钧台。
南山镇地符长算，北斗倾霞入宴杯。
镐饮篇中鱼汪漾，虞韶声里凤徘徊。
年年赤帝乘离月，长见云龙帐殿开。
玉女摇仙佩 与米紫来论词即书其集后
曹贞吉（清代）

才人剩技，削玉团香，有得离奇如此。绣岭宫前，苎萝溪上，一一倾城姝丽。

更把繁弦倚。似飞仙剑客，乘风游戏。怨离别、青衫红袖，消向琵琶羯鼓声里。

沙石砉然惊，苦竹黄芦，暗啼山鬼。省识红盐妙理，换羽移宫，堕尽关河人泪。

细数名家，晚唐南宋，漫说苏豪柳腻。海岳当年裔。

平分取、书画船中风味。又证入、金荃兰畹，小山白石，天花乱撒。

珊瑚碎、酒边珍重乌丝字。
仗剑行
李澄中（清代）

男儿万事在怀抱，行年四十耻言老。腰间剑佩七宝装，辞家东出渔阳道。

渔阳少年多不平，宝剑化作苍龙精。出匣霜风动鳞甲，黄金作靶曼胡缨。

酒酣上马肝肠热，报仇乱洒桃花血。月下提舞向猿公，万里关河散冰雪。

虎皮甲袖锦战袍，剑光直拂秋云高。此物真堪献天子，安可弃掷空江皋。

谒入金门挂秋水，封豕长蛇不敢起。雄心期断佞人迹，侠骨肯逐侯生死。

昔曾斩蛟长桥头，仗策今从赤帝游。古来神物须大用，笑杀冯驩但蒯缑。
酬王维
苑咸（唐代）

莲花梵字本从天，华省仙郎早悟禅。三点成伊犹有想，

一观如幻自忘筌。为文已变当时体，入用还推间气贤。

应同罗汉无名欲，故作冯唐老岁年。
喜团圆
晏几道（宋代）

危楼静锁，窗中远岫，门外垂杨。珠帘不禁春风度，解偷送余香。

眠思梦想，不如双燕，得到兰房，别来只是，凭高泪眼，感旧离肠。
哭{匠斤换赣}十五章
辛弃疾（宋代）

世无扁和手，遗恨归砭剂。
嗟谁使之然，刻舟宁复记。
寿曹大博以东宪台治新筑亭馆扁榜寄意·垂光
程公许（宋代）

蔚蓝水中天，岧峣千万重。
楼观耸烟霞，光景浮星虹。
天上老仙伯，万劫冰雪容。
笑下金华山，长歌唳霜鸿。
一去五百年，山头忽重逢。
身衣直指绣，神超蓬海东。
折荡琼台光，拍浮玻璃钟。
琼台纵可乐，虞庭渴夔龙。
丹凤衔诏来，入侍甘泉宫。
观放白鹰二首
李白（唐代）

八月边风高，胡鹰白锦毛。
孤飞一片雪，百里见秋毫。

寒冬十二月，苍鹰八九毛。
寄言燕雀莫相啅，自有云霄万里高。
自龙南往安远道中作
黄仲昭（明代）

闽广封疆此接连，地偏别是一风烟。路回忽俯千寻涧，岭峻应疑尺五天。

亘野顽云垂幕瞑，扑衣飞霰跳珠圆。斯文倘可裨分寸，行役驱驰敢自怜。
端午贴子词 其三
真德秀（宋代）

有意苏民瘼，无心玩物华。祗求三岁艾，休进五时花。
谢柳全叔县丞寄高丽松花
曾几（宋代）

幽人所住空山里，老树皆作虬龙起。
但知树底听松风，不见风前落松子。
三韩华萼手自开，其间琐碎如婴孩。
请因贾客诏君长，二十馀年无使来。
夜寒独觉
杨万里（宋代）

儿啼惊觉梦中身，恰则华胥政问津。
脚到五更偏作冷，老来万事不如人。
若无窗月谁相伴，听尽鸡声不肯晨。
尚有布衾寒似铁，无衾似铁始言贫。
寿放翁
赵汝淳（宋代）

此老胸中几岁寒，天教长伴白云闲。
有时自弄玉如意，无事更云金博山。
越女棹歌清浅处，巴童吹笛翠微间。
何须重问神仙府，鸾鹤随风自往还。
寄多异山元达上人
成鹫（清代）

不见支公已六春，别来世事一番新。明明止有山中月，长照灵泉旧主人。
端午次韵怀古或疑屈原曹娥死非正命是不知杀
林景熙（宋代）

葵榴入眼明，得酒慰衰齿。
胡为浪自悲，怀古泪纷季。
湘江沈忠臣，越江沈孝子。
沈骨不沈名，清风两江水。
或云非正命，是昧舍生理。
归全岂发肤，所惧本心毁。
哭父天为惊，忧君国将燬。
於焉偷吾生，何以立戴履。
修短在百年，芳秽垂千纪。
之人死犹生，滔滔真死矣。
游清潭吕资益蟠谷十绝 其一 清潭
刘过（宋代）

一潭清净水无泥，潭岸无泥石更奇。拟待月明垂钓去，前溪雨足怕龙归。
中元前贺余处恭尚书祷雨沛然沾足
杨万里（宋代）

数点飘萧供晚清，二更倾泻到天明。
雷驱云气如旋磨，雨遍山村却入城。
簟面顿无秋後暑，檐牙最爱梦中声。
尚书幸有为霖手，偏洒江东作麽生。
游万杉院 其二
王十朋（宋代）

庐山三百六十所，长有神光照万杉。借问山中有何宝，仁宗飞白字非凡。
陪狄员外早秋登府西楼因呈院中诸公
岑参（唐代）

常爱张仪楼，西山正相当。千峰带积雪，百里临城墙。

烟氛扫晴空，草树映朝光。车马隘百井，里闬盘二江。

亚相自登坛，时危安此方。威声振蛮貊，惠化钟华阳。

旌节罗广庭，戈铤凛秋霜。阶下貔虎士，幕中鹓鹭行。

今我忽登临，顾恩不望乡。知己犹未报，鬓毛飒已苍。

时命难自知，功业岂暂忘。蝉鸣秋城夕，鸟去江天长。

兵马休战争，风尘尚苍茫。谁当共携手，赖有冬官郎。
炎暑和韵
区元晋（明代）

五月烦蒸奈尔多，云头焰焰火峰峨。日侵矮屋吟依竹，风蔽低垣坐剪萝。

碧斝漫誇河朔饮，冰山徒侈贵豪酡。北窗我爱陶潜卧，岸帻朱明一笑过。
句
释惠崇（宋代）

画鹢浮秋浪，金铙响夕云。
为牟德范题石湖遗墨意有未尽复赋五首
方回（元代）

青春日月羁尘鞅，朱夏乾坤炽暑炉。
略对风檐紬古卷，閒愁吹得一星无。
金陵曲送客返金陵 其二
屈大均（明代）

雨雪官街夜市寒，六朝灯火未曾残。城南步马还城北，廿四航边次第看。
病中三偈
范成大（宋代）

扰扰随流无定期，波停浪息始应知。
一尘不偶同归处，四海无应独步时。
苦相打通俱入妙，病缘才入更何疑。
霜清木落千山露，笑杀东风叶满枝。
弇园杂咏十六首 其十一 潜虬洞傍水窦
王世贞（明代）

小小空明远似无，泠然一水自萦纡。潜虬相唤不肯出，为惜胡髯径寸珠。
和马茂先净因阁中所题
廖行之（宋代）

纷纷红紫泄天机，已是山城春半时。
顾我逢花须泥饮，高情难许俗人知。
老融墨戏词
舒岳祥（宋代）

寒木萧萧，寒汀渺渺。
船尾插竿童子閒，船头推篷天欲晓，
雁雁斜飞起衰草。颇记江湖独宿时，
一梦十年看未了。
清平乐 读永清夫子选诗最
潘端（清代）

好诗万首。不共山河朽。可惜选诗人掣肘。廿载未开笑口。

也曾流落燕京。也曾困顿芜城。此意实难分剖，乾坤定忌才情。
荆楚谣
佚名（魏晋）

陶惟剑雄，像以神标。云翔泥宿，邈何遥遥。可以诚致，难以力招。
书斋即事
唐庚（宋代）

书生不事事，书斋春昼长。竹色语笑绿，松风意思凉。

箪瓢乐仁义，图史披兴亡。此间有佳趣，此外皆茫茫。
舟中载芍药数本 其二
彭汝砺（宋代）

御衣黄淡名先贵，襭子红多格已尘。归去欲为图画看，却嗟无似赵昌人。
连市
姚燮（清代）

藻破分鱼径，芦欹出蟹庄。远田沈独鸟，寒籁入疏杨。

浅醉宜桑落，微吟送夕阳。弁山西北树，蘋末见青苍。
奉和圣制途经华岳应制
张说（唐代）

西岳镇皇京，中峰入太清。玉銮重岭应，缇骑薄云迎。

霁日悬高掌，寒空类削成。轩游会神处，汉幸望仙情。

旧庙青林古，新碑绿字生。群臣原封岱，还驾勒鸿名。
咏儒释道三教总赠程洁庵：儒理十五首 其一 致知格物
李道纯（元代）

物物包含太极微，存诚致敬便知机。无声无臭无踪迹，体物昭然理莫违。
惜别
姚合（唐代）

酒阑歌罢更迟留，携手思量凭翠楼。桃李容华犹叹月，

风流才器亦悲秋。光阴不觉朝昏过，岐路无穷早晚休。

似把剪刀裁别恨，两人分得一般愁。
庞山湖泛舟过宁伯让庄所
成廷圭（元代）

湖上足清昼，雨馀生绿阴。扁舟到城近，曲港入村深。

野叟频相问，郎君不可寻。西庵肯分席，吾亦老山林。
清平乐
韦庄（唐代）

春愁南陌，故国音书隔。细雨霏霏梨花白，燕拂画帘金额¤

尽日相望王孙，尘满衣上泪痕。谁向桥边吹笛，

驻马西望销魂。

野花芳草，寂寞关山道。柳吐金丝莺语早，惆怅香闺暗老¤

罗带悔结同心，独凭朱阑思深。梦觉半床斜月，

小窗风触鸣琴。

何处游女，蜀国多云雨。云解有情花解语，窣地绣罗金缕¤

妆成不整金钿，含羞待月秋千。住在绿槐阴里，

门临春水桥边。

莺啼残月，绣阁香灯灭。门外马嘶郎欲别，正是落花时节¤

妆成不画蛾眉，含愁独倚金扉。去路香尘莫扫，

扫即郎去归迟。

琐窗春暮，满地梨花雨。君不归来情又去，红泪散沾金缕¤

梦魂飞断烟波，伤心不奈春何。空把金针独坐，

鸳鸯愁绣双窠。

绿杨春雨，金线飘千缕。花拆香枝黄鹂语，玉勒雕鞍何处¤

碧窗望断燕鸿，翠帘睡眼溟濛。宝瑟谁家弹罢，

含悲斜倚屏风。
花石诗十一章
邓肃（宋代）

守令讲求争效忠，誓将花石扫地空。
那知臣子力可尽，报上之德要难穷。
粤东诗与陈简亭同赋 其二
莫瞻菉（清代）

合浦还珠待孟尝，伏波横海旧开疆。吸筒春晓餐蕉露，曲簿秋晴晒蔗霜。

浪靖蜃楼都敛息，时清蜑户亦驯良。六篷船倚槟榔树，处处飞红看佛桑。
南海神庙伏波铜鼓歌
江之纪（清代）

波罗神庙东西壁，铜鼓大者径四尺。小者微杀五之一，郁仪结四长合璧。

大者浮自海中来，小者浔水滩头得。縠纹龟纽吐光景，遗烈犹传马新息。

新息当时征交趾，据鞍目已无徵侧。范金铸此壮军声，蛮奴一闻皆辟易。

挝时曾堕浪泊鸢，擂罢还和武溪笛。宫门马久随劫灰，海边柱亦埋沙砾。

独留二鼓镇炎陬，贝阙深沈不敢慝。雌雄变化善飞腾，律吕铿鍧应潮汐。

冯夷喜时一扬枹，万里晴空飞霹雳。天吴震掉鲸鱼走，魑魅夔夔皆丧魄。

俚獠如云输宝钗，买费千头牛不惜。方今骅骝贺鼓车，百年耳不闻金革。

麟皮四县鳝尾击，《箫韶》一奏远人格。鼓兮安得置汝辟雍间，逢逢上掩岐阳石。
我梦骑赤龙
张宪（元代）

我梦骑赤龙，谒帝白玉庭。帝方奏大乐，钧天声冷泠。

木公起献寿，金母持银瓶。麒麟伏座下，凤尾芙蓉青。

蟠桃大如斗，一啖三千龄。太乙顾我笑，冷风吹面腥。
颂古二首 其二 宝寿开堂，三圣推出一僧。
释本才（宋代）

丰城收宝剑，宇宙识人稀。不入张华手，焉能别是非。
赠夏倅
许景衡（宋代）

九华直上参云汉，秀气由来出缙绅。闻道贤良归盛族，故应文彩继前尘。

春风醴酒年年好，月色灯花处处新。他日传柑向双阙，还思曾醉慎江滨。
九日二首
刘克庄（宋代）

拒霜过了菊又悭，纨扇知收觉薄寒。
邻有新篘谋醉易，家无旧绣补衣难。
今谁狂客同吹帽，老不中书合免冠。
人到暮年亲旧少，登临非复曩时欢。
扇子诗
李石（宋代）

冷热衰盾之日，清和夷惠之风。
天运自有常度，世态人情不同。
答复见心长老见寄二首 其一
周伯琦（元代）

浙水东头佛舍连，蒲庵上士坐忘年。五云古衲层澜涌，百宝浮图列宿躔。

床上贝书多译梵，门前海舶直通燕。比丘喜得阶兰秀，应种菩提满法田。
临江仙
孙光宪（五代）

霜拍井梧干叶堕，翠帏雕槛初寒。薄铅残黛称花冠。

含情无语，延伫倚阑干¤

杳杳征轮何处去？离愁别恨千般。不堪心绪正多端。

镜奁长掩，无意对孤鸾。

暮雨凄凄深院闭，灯前凝坐初更。玉钗低压鬓云横。

半垂罗幕，相映烛光明¤

终是有心投汉珮，低头但理秦筝。燕双鸾偶不胜情。

只愁明发，将逐楚云行。
一相识无辜获罪
戴复古（宋代）

一宿津亭睡不成，愁来物物是离情。
月轮高挂山河影，江浪巧为风雨声。
志士失涂为鬼笑，佳人泣血送君行。
塞翁得马非为福，公论如天久自明。
五位
释正觉（宋代）

偏中正，海云依约神山顶。
归人鬓发白垂丝，羞对秦台寒照影。
赠漱冰上人
沈大成（清代）

幽澜一勺汲清泠，早谢湘江载月舲。定里春风间挂锡，吟边夜雨罢谈经。

一编未放生涯冷，片席容分佛火青。我比香山年木老，肩舆鸠杖更谁停。
导引 贞元元年三月驾幸中都姑洗宫
佚名（宋代）

銮舆顺动，嘉气满神京。辇路宿尘清。钩陈万旅随天仗，缥缈转霓旌。都人望幸倾尧日，鳌＊溢欢声。临观八极辰居正，寰宇庆升平。
府尹欧阳公以临书智信篇为贶谨以长句酬谢
苏颂（宋代）

八法能工世罕精，帅钤多暇录遗经。
言称智信文毋害，体具真行笔不停。
势似公权题殿壁，心希逸少写黄庭。
下僚何幸蒙垂赠，循览留为座右铭。
鲎酱
杨万里（宋代）

忽有瓶罂至，卷将江海来。
玄霜冻龟壳，红雾染珠胎。
鱼鮓兼虾鮓，奴才更婢才。
平章堪一饭，断送更三杯。
叶梦授送家园梅花且以绝句十五章见示次其韵 其九
李纲（宋代）

山路相逢若有情，折来书幌愈轻明。何须更道能调鼎，小啄微酸已解醒。
秘魔岩
释重显（宋代）

把断重津过者艰，擎叉须信髑髅乾。藿山到后知端的，同死同生未足观。
偈颂四十一首
释普宁（宋代）

为国为民运此心，果符虔祷获丰荣。
时清道泰封疆阔，合国欢呼贺太平。
泛太湖
沈晖（明代）

野老春湖上，高台夕照间。天边时白鸟，烟外忽青山。

神禹功何大，陶朱去不还。古今无限意，流水自潺潺。
族兄鸣生翁八十有一生日口占为寿 其二
屈大均（明代）

兄采芝华弟采薇，薇香不似紫芝肥。衣冠甚伟他年得，与尔同扶鸿鹄飞。
晚步
陆游（宋代）

院荒有古意，僧少无人声。
徘徊楠阴下，赏此落日明。
著书亦何急，寂寞身後名。
今年复止酒，歌舞陈空觥。
不如且消摇，出门随意行。
看竹入废园，望江上高城。
纤纤素月出，霭霭苍烟横。
此夕当复奇，缑山吹玉笙。
读何斯举黄州秋居杂咏次其韵
陆游（宋代）

夜静我欲歌，四座且勿喧。
尧舜本得道，富贵何足捐？圣人久不作，学者堕语言，著书各专门，百家散如烟。
一身有不知，况察鱼与鸢。
安得天下士，相与明忘筌？
游南峰寺
叶梦得（宋代）

泽国钟下流，有山独西南。标奇借明眼，夙昔多穷探。

腹背眩金碧，钟鱼半精蓝。支郎放鹤地，妙解无馀谈。

高木气未炎，绿阴正青酣。我懒倦登陟，兹行咤犹堪。

幽寻虽云初，佳处默已谙。久欲谢尘滓，往同弥勒龛。

平生行九九，晚识前三三。才也实可人，穷年玩烟岚。

胸中有定水，万境潜包含。严霜扫赪紫，老干馀楩楠。

啖蔗要自佳，食茶亦云甘。坐断方丈室，天花雨毵毵。

笑我窘世网，何殊老眠蚕。我今已解缚，真理密自耽。

但恐爱山意，多求尚成贪。愿借待月岭，重开石头庵。

偃松久傲兀，碧琳故澄涵。言寻觉城路，更欲从遍参。
出北关门
项安世（宋代）

篮舆欲度北城闉，抖擞衣襟向市人。恐逐西风遭举扇，当关分付二年尘。
新复燕居庙成敬和忠宪先师废院诗 其三
秦镛（明代）

燕居不日拟灵台，惟有依庸尚未恢。千古同心应不少，但能继往自开来。
至克尔素河奉天官兵来接
弘历（清代）

马蹄渐尽诸藩地，人语饶闻故土音。谁道西宾异东主，可知往古逊来今。

沧溟浩渺源流远，长白巃嵷雾霭深。此日干城争扈跸，百年休养廑予心。
万载县
阮阅（宋代）

门横路断竹为篱，雪色漫漫瓦屋稀。
黄领青腰墟市罢，尽沽红酒夕阳归。
沈国录席上用赵监丞韵 其二
仲并（宋代）

杯觞尽醉老仍饕，似觉胡床步步高。深院清香非柏子，公家重酝胜松醪。

不须捧斝歌吴曲，看即挥毫继楚骚。未尽馀春早归去，谈经当复慰青袍。
山行
陆游（宋代）

山鸟啼孤戍，烟芜入废亭。
堤成陂水白，雨细稻秧青。
草市少行旅，丛祠多乞灵。
最怜投宿处，微火暮晶荧。
寿阳曲·远浦帆归
马致远（元代）

夕阳下，酒旆闲，两三航未曾着岸。落花水香茅舍晚，断桥头卖鱼人散。
始平谐诗
石抱忠（唐代）

平明发始平，薄暮至何城。库塔朝云上，晃池夜月明。

略彴桥头逢长史，棂星门外揖司兵，一群县尉驴骡骤，

数个参军鹅鸭行。
水龙吟·夜来曾跨青虬
高观国（宋代）

夜来曾跨青虬，海风袅袅吹襟袖。蓬莱误入，群仙争问，刘郎安否。玉尘冰壶，日庭星角，孕成奇秀。看丹分宝鼎，箓传秘箧，闻重寄、长生酒。

归梦惊回晓漏。正长庚、辉躔南斗。祥开华旦，菊香秋杪，枨黄霜后。笔扫龙蛇，句裁螭锦，俊才谁右。看功勋绣衮，家声再振，数千龄寿。
内翰毕学士外制迤舍人故仈部阁老王公之门生
王禹偁（宋代）

掌贡司言耀圣朝，宦途屯否收难逃。
雄文自贮胸中甲，直气谁难笑里刀。
黄阁不登名甚屈，紫垣终老道弥高。
君看身後荣多少，两制门生伴凤毛。
胜胜慢（草词）
赵长卿（宋代）

浓芳满地，秀色连天，和烟带雨萋萋。几许芳心，还解报得春晖。萋时谢郎梦里，似殷勤、传与新诗。却为甚、动长门怨感，南浦伤离。

追想天涯行客，应解拥车轮，步步相随。惆怅如丝，正是欲断肠时。凭高望中不见，路悠悠、南北东西。春去也，怨王孙、犹自未归。
绍兴以后时享二十五首 亚、终献用《文安》。
郊庙朝会歌辞（宋代）

观德宗祏，奕世烈光。有严祀典，粤循旧章。乐谐九变，献举重觞。

燕娭如在，戬谷穰穰。
高山流水图
贡性之（元代）

山云飘萧山月凉，溪风飒沓溪流长。山水遗音秋满耳，似与琴响参宫商。

若人领此山水胜，谩托冰弦寄幽兴。天空自觉响逾寂，指落先与心相应。

音传今古知者稀，孰云举世惟钟期。仰天为尔一长啸，音兮琴兮知不知。
稚存从新安归而余方自武陵来新安相失于道作此寄之
黄景仁（清代）

来鸿去燕江干路，露宿风飞各朝暮。多时相失万里云，忽又相朝不相顾。

吁嗟吾辈有底忙，怅好年华此愁度。君饮新安水，我客钱塘城。

风岩水穴每独往，此间但恨无君行。君下严陵滩，我上富春郭。

日日看山不见君，咫尺烟波已成错。卸装孤馆开君书，知君去才三日余。

君行尽是我行处，一路见我题诗无。吴山越水两迎送，今夜追君惟有梦。
温甫读书城南寄示二首
曾国藩（清代）

岳麓东环湘水回，长沙风物信佳哉！
妙高峰上携谁步？爱晚亭边醉几回。
夏后功名馀片石，汉王钟鼓拨寒灰。
知君此日沉吟地，是我当年眺览来。
第一山
王信（宋代）

禺迹茫茫万里天，望中皆我旧山川。
谁将淮水分南北，直到幽燕始是边。
和陈和卿四绝 其四
姚勉（宋代）

空斋长夏永如年，莺啭林阴鹭水田。只好更寻棋一局，莫孤花影午时天。
清泉院用柱间韵
胡仲弓（宋代）

僧居一路曲通村，日落层巅生暮云。
白石巧於山背出，清泉时向涧边闻。
钵盂未信承龙化，锡杖曾经解虎纷。
归去鹤猿应笑我，稚圭何必更移文。
齐天乐 题殳积堂“桐阴觅句图”
叶绍本（清代）

碧云忽堕中庭影，人间顿消残暑。淡月初生，凉烟轻抹，才听数声疏雨。

花香暗度。正么凤寻巢，伶俜翠羽。清露晨流，丰姿濯濯定如许。

苍苔色谁踏破，有个人幽独，仄径微步。玉宇无尘，银河渐转，多少襄阳诗句。

八义俊侣。乍韵入冰丝，龙唇堪谱。啜茗平台，看吟成漫与。
书和靖故居
张炜（宋代）

童鹤饥癯古屋低，孤山犹忆数联诗。
先生更有清高处，未必梅花尽得知。
颂
释法升（宋代）

我诵光明经，自得三昧力。
兴起便周圆，何用高声觅。
一日三百部，日轮犹未昃。
见者总生疑，我自心坚实。
筑室谣和何不偕三首 其三
陈恭尹（清代）

故人自有屋，屋小人日多。我已无家四十年，偶然卜隐来城阿。

同时各有筑室叹，杵声橐橐遥相和。杵声缓，杵声急。

未成仰屋筹，只自面墙立。
三月八日晚步溪上二绝
陈文蔚（宋代）

绿杨芳草两边洲，不碍晴川日夜流。
我到忘机每终日，为谁飞去怪沙鸥。
饮后献时相
吴士矩（唐代）

一夕心期一种欢，那知疏散负杯盘。

尊前数片朝云在，不许冯公子细看。
十四夜同清溪子对月
何景明（明代）

林塘枉佳客，待月欣举觞。今夕胜昨夕，已见生东方。

离离绛霄侧，冉冉素云扬。踰时灏气澈，县耀天中央。

仰视渺难即，忽觅在我傍。清池含微波，左右浥流光。

月行固当望，人会何能常。与子各乡域，邂逅临此堂。

良时不屡值，明月安可忘。醉歌荅永夕，和我窈窕章。
松原山行七绝 其五
赵蕃（宋代）

电激雷奔是处闻，绿周青绕四无分。哦诗几侧风前帽，纵目閒看雨后云。
新作殊亭
薛季宣（宋代）

虎将夏中时，旋复怡亭址。茅茨覆采椽，朴拙亦可喜。

建斗五移杓，殊亭更释子。规摹虽少华，不陋复不侈。

元碑碎俗令，遗集裒空纸。纵步此山椒，金声犹属耳。

旧亭苦弗称，新亭直殊美。书文两奇绝，踪迹存布指。

古人久不见，今人尚殊此。能知古今意，元始本无始。
和石田先生落花诗 其七
唐寅（明代）

芒鞋布袜罢春游，粉蝶黄蜂各自愁。傍老光阴情转切，惜花心性死方休。

胶粘日月无长策，酒对荼蘼有近忧。一曲山香春寂寂，碧云莫合隔红楼。
太常引·东湖亭下簇金鞍
刘云震（元代）

东湖亭下簇金鞍。四座浃青欢。人物画中看。只枉了、刘郎鬓斑。花枝袅娜，酒杯潋滟，全不放春闲。丝竹旧东山。畅好个、风流谢安。
九日
张著（金朝）

雨沐天容霁欲流，好山誇翠出墙头。黄花憔悴东篱晚，一段陶家冷淡秋。
杂曲歌辞。古别离二首
李端（唐代）

水国叶黄时，洞庭霜落夜。行舟闻商估，宿在枫林下。

此地送君闻，茫茫似梦间。后期知几日，前路转多山。

巫峡通湘浦，迢迢隔云雨。天晴见海樯，月落闻津鼓。

人老自多愁，水深难急流。清宵歌一曲，白首对汀洲。

与君桂阳别，令君岳阳待。后事忽差池，前期日空在。

木落雁嗷嗷，洞庭波浪高。远山云似盖，极浦树如毫。

朝发能几里，暮来风又起。如何两处愁，皆在孤舟里。

昨夜天月明，长川寒且清。菊花开欲尽，荠菜拍来生。

下江帆势速，五两遥相逐。欲问去时人，知投何处宿。

空令猿啸时，泣对湘潭竹。
鼓腹谣谢许令
邓肃（宋代）

东坡不恋二千石，却羡黄州芋径尺。
一饱何妨作许难，千古光茫贯白日。
我生不暇哭穷途，入户青钱转手空。
肉食不容久青琐，齿牢但可叩天钟。
许侯诗成难斲削，飞流来洗徐凝恶。
开缄百里已生春，九州更赖此心廓。
和方智善两色梅
王洋（宋代）

春到冬馀去住间，玉楼无处不轻寒。鲜鲜魏女履下履，粲粲真妃冠上冠。

眼乱互摇歌扇羽，心惊添著粉闱襕。东君厚薄非无意，一种馨香两眼看。
过武陵甘泉寺留题
丁谓（宋代）

翠影人疏度，波光瑟瑟凝。
帝家金掌露，仙署玉壶冰。
晓井侵星汲，宵厨向月澄。
岂惟蠲肺渴，灌顶助三乘。
江城子（饯黄魁）
洪适（宋代）

当年提笔上词坛。琢琅玕。涌波澜。晁董声名，一日满人间。底事远烦骐骥足，梅岭外，砚台边。

元戎倾盖有余欢。酒杯宽。语离难。只恐江边，明日起青翰。暂去平分风与月，迎细札，步金銮。
重九前一日期蹉社登乌石山
郑阎（明代）

世事悠悠等逝波，休教清景任蹉跎。百年几遇看山兴，九日还蹉载酒过。

挂月台前云可席，宿猿洞口鸟能歌。群公自有飘然兴，谩说参军逸气多。
秋夜独坐
任兆麟（清代）

处世虽等伦，静躁各殊寓。茅斋殊萧寂，布褐安吾素。

石涧泻寒泉，花径泫清露。悠悠天宇空，秋声在高树。
九月望夜与诗僧可久泛西湖
张景脩（宋代）

山风猎猎酿寒威，林下山僧见亦稀。
怪得题诗无俗语，十年肝鬲湛清辉。
五月六日湖上晚归初见荷
周紫芝（宋代）

藕湖烟水欲沉沙，已着芙渠一两花。拟借短蓑随雨去，共谁同把钓鱼车。
好事近
朱敦儒（宋代）

深住小溪春，好在柳枝桃叶。风淡水轩人静，数双飞胡蝶。

日长时有一莺啼，兰佩为谁结。销散旧愁新恨，泛琴心三叠。
耍娘歌
张祜（唐代）

宜春花夜雪千枝，妃子偷行上密随。

便唤耍娘歌一曲，六宫生老是蛾眉。
隐居杂兴
杨公远（宋代）

槎牙诗骨等梅臞，试启青铜失故吾。
啖蔗只应佳境近，解袍那想故人无。
推排景物归吟卷，安顿江山入画图。
只此可堪供洗计，底须舍瑟学齐竽。
馈春茶天制司属官
袁说友（宋代）

戊午新芽上蜀江，表情未有敢先尝。
几年争鬭无双品，万里书来第一纲。
水截龙章浮碾玉，炉煎蟹眼试凭汤。
知君文字五千卷，正欲冥搜锦绣肠。
哀故文节公
宋祁（宋代）

顺采思忠荩，宣谋叹巧劳。
憗遗无一老，投吊剩三号。
撤奠哀笳引，追荣敛衮褒。
欲知凭厚庆，弟览得传刀。
扫花游 为汪旭初兄碧双楼论词图
吴湖帆（清代）

管双自碧，认换羽移宫，谱阑明楚。寸丝细缕。恁红牙按拍，紫箫楚舞。

最是传觞倩影，囊云炼雨。问何去。倚朴学授衣，相系吟处。

同调仙吕许。对定论声腔，准绳词路。翠楼共俎。寄屯田片玉，梦窗情素。

宋格骚风，尽识心辛味苦。且延伫。等催花、座中挝鼓。
武陵市舍
马麟（元代）

溪头不种桃花树，商贾年年桥上多。昨日扁舟风雨过，无人肯著钓鱼蓑。
清平乐 感事，用后主韵
袁思古（五代）

百年过半。自分沟中断。荏苒风尘随世乱。只要一瓯常满。

本来尘道难凭。敢怨人事无成。家国已非前比，于今莫问苍生。
代上张丞相生朝四首 其三
张元干（宋代）

坤维标厚载，任重出宗臣。眉宇如虹气，仪形似玉人。

中兴真有相，命世必逢辰。霖雨聊均逸，馀波润七闽。
正月六日观灵谷寺塔影奉和御制诗二首 其二
梁潜（明代）

谁能解此妙圆觉，弹指可以超无学。沧江俄顷息暴流，水底摩泥光灼烁。

旋来超至一事无，缘生起灭空华如。若沦贪著出遂禊，焉知自性同交芦。

执持真妄不开演，浑似风烟相展转。自在那知兽踏沙，绸缪甘作蚕成茧。

寻常安得竟生身，四法修行两便因。往来迅速无石壁，知慧善巧成陶轮。

眼中何人最胜子，究竟真如微妙理。惟恐浮沤尼海观，空见云腾乌飞起。

忆昔鹿苑道初成，大兴慈誓悟群生。万法无言宁可说，十方有耳皆闻声。

灵山一去几经劫，多少无明成惑业。圣凡由此分两途，终始应知缠五叠。

世人何幸见如来，祗园春暖昙花开。微心已入虚空藏，挥手直上光明台。

如来前身释迦佛，说法曾住耆阇崛。西涉恒河度渺茫，东踰葱岭凌超歘。

三十二相具庄严，一念清澄众善兼。五色金光晃千日，九秋玉鉴悬孤蟾。

每向招提演空法，四百欢闻声飒霅。不论燥湿与蠕蠢，拔及升沉并鳞甲。

浮屠倒影光陆离，巍峨楼殿相参差。多因摄受妙景出，巧夺造化神工为。

温温彧彧窗间度，绚彩非烟亦非雾。画师缩手不敢图，墨客操觚岂能赋。

春风淡荡春日妍，人间一界无诸天。生灵永乐普超济，翼我皇家万万年。
春日送立雨叔读书赤桥四首 其二
佘翔（明代）

柳色阴阴映白塘，沧浪万顷浣花香。试看刘向传经处，夜夜青藜照草堂。
虞美人
吴宝书（清代）

双鬟又报梨花谢，清梦阑珊也。思量无计可留春，捡取折枝新样画罗裙。

分明咫尺蓬山路，潜把归期数。背人今夜理相思，翻得浣花笺上旧题词。
古赠别三首 其一
李龏（金朝）

抚我膝上琴，酌君杯中酒。惟琴乃正声，惟酒是醇酎。

芳年如惊飙，愿介斯文寿。结交非悠悠，所贵在耐久。
述怀
华岳（宋代）

我生胸次不尘埃，不学儿遭遇旬自媒。
诗料虽凭风月制，宦途还听鬼神开。
十年教养猷初壮，半世功名念已灰。
安得金銮有清问，贾生何事未归来。
次韵酬郝润甫二首
方回（元代）

与君山泽两臞仙，浪走尘埃汩市廛。
老貌相逢今又别，余生更市不如前。
孰追赤制春秋笔，稍悟黄庭内外篇。
俯仰此心了无愧，冷看举世售栀鞭。
送充上人谒南山源禅师
释德洪（宋代）

老源缚屋矶山侧，庐山对门江水隔。单丁住山二十年，一等栽水博饭吃。

诸方说禅如纺车，我口钝迟无气力。屋头枯木自安禅，生铁脊梁钉椿直。

我昔东游曾见之，两颊温然笑涡出。到今持梦渡杨澜，浪花漫天浩无极。

纷纷衲子饱眠卧，面如栀子衣领白。年年江北与江南，谁肯端来寻此客。

爱君今人肺肠古，毛骨含秋眼睛碧。能知此老端往寻，处处好山留不得。

作诗赠君终自愧，君去我留空叹惜。
渔家傲 其一 滇南月节
杨慎（明代）

正月滇南春色早。山茶树树齐开了。艳李夭桃都压倒。

妆点好。开林处处红云岛。

彩架秋千骑巷笊。冰丝宝料星毬小。误马随车天欲晓。

灯月皎。碧鸡三唱星回卯。
题高房山夜山图
吕同老（宋代）

我昔绝江看吴山，朝光正落山水间。
金波远自海门人，翠岚高插扶桑殷。
安和璚楼有夜景，明月苍茫堕清影。
李侯胜赏高侯笔，展卷一时如梦醒。
赠建侯吕翁即以志别 其二
吴性诚（清代）

到来何处访神仙，却有诗人彩笔传。我为耽吟须断矣，翁因索句鬓苍然。

但忻张野投三影，差胜刘郎选一钱。此别匆匆留不住，天涯鸿爪笑缘悭。
千秋岁 寿王丹麓五十
秦宝寅（清代）

时移物换，春色今过半。天未老，情难变。壶中风月好，镜里韶光贱。

还读易，韦编已破书千卷。

修褉归来晏。帽压飞花乱。堪一笑，毋多叹。肯将轩冕志，改却烟霞愿。

俄顷事，等闲看得都如幻。
和罗舜举三首舜举梦中得腊酒催诗处春幡剪綵时二句足成四韵属余和之 其三
廖行之（宋代）

世无良乐久，骥足谩驱驰。尚喜心无愧，渠忧人未知。

尘埃浑眯目，魂梦识佳时。好在张仪舌，男儿讵可期。
自桃川至辰州绝句四十有二
赵蕃（宋代）

水势才收一丈余，晓来雷雨又何如。
天民天恤应堪恃，我自多忧雪满梳。
夏夜追凉
杨万里（宋代）

夜热依然午热同，开门小立月明中。
竹深树密虫鸣处，时有微凉不是风。
即事十绝
刘克庄（宋代）

移阃于重庆，支吾亦十霜。
但闻绳魏尚，不见雪陈汤。
三德院
岑硕（宋代）

齐朝立兰若，曾废会昌初。佛法灭不得，僧徒还此居。

无碑传古昔，有树老扶疏。门外涤尘水，寒光浸太虚。
伯牙台
筠隐遂（明代）

琴绝已多时，台存尚起思。
遥怜千古调，只得一人知。
送李运使学士赴阙十咏 其七
赵抃（宋代）

荆衡此驾轺，封郡去相辽。国廪矜流衍，农畴喜富饶。

几时无协气，何处不欢谣。汉室通粮道，论功最后萧。
赋新繁周表权如诏亭
钱咏（宋代）

选构人皆事宴逢，独君教子袭良弓。
因闻诗礼家题旧，及宠丝良语命同。
几杖已尊贤老外，龟鱼争焕彩衣中。
新来更喜增荣观，青锁才臣赠古风。
鸡冠花
罗邺（唐代）

一枝秾艳对秋光，露滴风摇倚砌傍。

晓景乍看何处似，谢家新染紫罗裳。
还过渚宫 其二
项安世（宋代）

下得腰舆倚瘦藜，闲将病骨照清陂。三王故苑风流处，二月游清烂漫时。

此日鬓边应笑我，过来胸次却关谁。一年两度西城去，独自宫园赋小诗。
自西水还少憩锦屏山广寿院
韦骧（宋代）

按行回辔阆城南，登陟崎岖力不堪。却坐锦屏休倦迹，暑天冰水沃醺酣。
句 其二十五
李彭（宋代）

相思甲乙翻遗稿，力斛珠玑得贯穿。
舞狮曲
顾瑗（清代）

鸡娄大鼓声渊渊，南村北里车骈阗。神去神来送迎毕，广徵戏具娱新年。

寻橦缘曲走长索，吐火吞刀相继作。陡然变出狻猊形，一啸长风振林薄。

盘旋上下声咆哮，寒光凛凛拳金毛。锯牙磨厉地欲裂，铜头𥈭视天为高。

一狮倒曳一狮走，郁怒追逃气犹吼。兴酣直欲吞万牛，目中久已无三狗。

吾闻狮子产大秦，波斯品类尤威神。国初远略振殊俗，重译贡作天家珍。

如今沧海方腾溢，杀到角端都骇逸。越南驯象久无闻，何处瑶光呈异质。

春镫闇闇动征轺，逆旅光阴不自聊。乡中狮子乡中舞，谁辨黄超与白超。
试毕还伏魔寺置酒丁香花下
顾印愚（清代）

十日闭蜂房，下帷如处女。失喜春未残，花叶媚禅宇。

芳丛百枝附，生意一时吐。何人调粉绛，苞萼竞妍妩。

青阳荡郊闉，秾华浣尘土。归来犹相待，想像忍风雨。

肯孤芳尊赏，更作禊事补。平生看花醉，不惜累觞举。

独感江渎春，愧谢池堂主。
奉和楚芳兄来韵
郭廑（明代）

天上青云迥，湖边白屋贫。不嫌栖此地，何幸接芳邻。

草阁频邀月，萝衣岂负春。吾兄读书处，还有问奇人。
清凉寺避暑次吴宁庵韵
周伦（明代）

殿阁清凉接太空，薜萝深处隐花宫。登临此日琴樽在，指点前朝感慨中。

紫雾昼腾钟阜气，沧江时引建康风。絺衣羽箑堪乘兴，未必东山羡谢公。
拟玉台体七首 其二 携手曲
梅尧臣（宋代）

携手出中闺，殷勤尅密期。密期虽不远，回顾步迟迟。
留隐轩
程瑀（宋代）

先生肮脏与谁同，直道何妨竟不容。欲约故人酬素志，苦求晚节隐青松。

图开胜地诗篇重，客倦僧房野兴浓。问舍求田端有日，从他百尺卧元龙。
鄞江舟中有感
钱希言（明代）

年来鼙鼓海云东，我欲移家住剡中。
手种青棂三百树，出门师事白猿公。
寄蜀川王道士
释智圆（宋代）

鹤驾几迟留，岷峨水石幽。
御风同列子，梦蝶拟庄周。
醉卧空林月，狂歌古观秋。
何时归阆苑，闲共老仙游。
拟寒山寺 其三十一
释怀深（宋代）

有人好臧否，信口乱比况。张三小有才，李四大无当。

终日品藻人，不知是虚诳。自己一灵物，抛在粪堆上。
题唐友山画册
吴登鸿（清代）

烟云供养别有灵，五岳游戏生光晶。右丞不作华亭死，南宗至光无丹青。

唐子友山吾昆季，伟然天庙瑚琏器。当窗清啜子经腴，拂素癖领湖山趣。

是日华毡罗众宾，看君意若旁无人。袒臂含毫久未下，匹练忽破青苍痕。

白云缕缕萦晴窦，万壑千岩争耸秀。须臾掷笔风雨来，润入纸背生苍苔。

有时阴岭浮积雪，玉楼起粟银瓶结。有时大块扬飙风，樛枝倾倒悬岩裂。

枯松蜿见虬龙亸，瘦竹真成铁钩锁。由来绘意非绘形，一日十纸无不可。

忆昔南走包山麓，朝朝舐砚云光曲。惭无妙笔下双腕，空贮粉本盈千轴。

只今展卷睨新裁，野人疏爽心颜谐。左手拄颐右画肚，恍恍清梦依云隈。

呜呼唐子技至此，南宗嫡派予惟尔。愿扫鹅溪千尺水，坐我寒云深树里。
村行
高士谈（金朝）

墟落依林莽，茅庐出短墙。
儿童避车马，父老馈壶浆。
半湿田新雨，犹青枣未霜。
逢人问丰歉，一一叹声长。
触事
刘崧（元代）

眼见林樱坠赤珠，愁随庭草积𣰽毹。茶烟出户自明晦，花雨拂檐时有无。

把笔秖应酬笑咏，杜门久已厌奔趋。缡褷一点林梢雪，怅怅幽禽不受呼。
胡笳十八拍十八首
王安石（宋代）

鞠之育之不羞耻，恩情亦各言其子。
天寒日暮山谷里，肠断非关陇头水。
儿呼母兮啼失声，依然离别难为情。
洒血仰头兮诉苍苍，知我如此兮不如无生。
中岩十八咏·望江亭
晁公溯（宋代）

偶来俯沧波，遥见生白苹。
望望不得上，笑彼涉江人。
和郴州杨侍郎玩郡斋紫薇花十四韵
刘禹锡（唐代）

几年丹霄上，出入金华省。暂别万年枝，看花桂阳岭。

南方足奇树，公府成佳境。绿阴交广除，明艳透萧屏。

雨馀人吏散，燕语帘栊静。懿此含晓芳，翛然忘簿领。

紫茸垂组缕，金缕攒锋颖。露溽暗传香，风轻徐就影。

苒弱多意思，从容占光景。得地在侯家，移根近仙井。

开尊好凝睇，倚瑟仍回颈。游蜂驻彩冠，舞鹤迷烟顶。

兴生红药后，爱与甘棠并。不学夭桃姿，浮荣在俄顷。
对食戏咏
陆游（宋代）

一饱欣逢岁小穰，时凭野饷诳枯肠。
橙黄出臼金齑美，菰脆供盘玉片香。
客送轮囷霜後蟹，僧分磊落社前姜。
秋来幸是身强健，聊为佳时举一觞。
秋日书怀
高岑（清代）

江城木叶已翻飞，深巷萧萧独掩扉。北雁应知书有泪，西风不管客无衣。

他乡岁月秋难遣，故国亲朋日渐稀。坐尽残阳灯火上，满天云影望依依。
镇州路上谨酬裴司空相公重见寄
韩愈（唐代）

衔命山东抚乱师，日驰三百自嫌迟。

风霜满面无人识，何处如今更有诗。
送僧归浙东
释文珦（宋代）

旧隐青山下，归程白露前。
他时此相忆，懊恼浙江船。
驾幸太学
刘奉世（宋代）

圣典垂精及表章，旷仪亲举自宗庠。纵观桥拥浮云盖，侍问庭充振鹭行。

首举儒风隆上国，光增帝业掩前王。太平荣遇惭多幸，重见歌虞起庙堂。
晓晴坐流止亭俯视山下眠云有作
释宗泐（明代）

非烟非雾晓濛濛，万象都归一气中。深似海时初歇雨，白于绵气不随风。

得閒渐有还山意，偃卧宁无泽物功。亭际老僧来倚槛，只疑下界顿成空。
崇恩太后升袝十四首
真宗（宋代）

雝雝玉佩，清酤惟良。
粢盛具列，有飶其香。
怀其徽范，德洽无疆。
于兹燕止，降福穰穰。
呈懒翁 其一
白玉蟾（宋代）

倦子冷居姑射，居士高卧毗耶。钝置诗盟酒约，只自焚香吃茶。
布袋和尚赞二首
释宗杲（宋代）

肩担一条吉撩棒，棒头挂双破木履。
尽力撮却布袋口，不知里木有甚底。
落落魄魄闹市行，藞藞苴苴没羞耻。
龙华会上若逢渠，定与椎落当门齿。
挽方躬明运使
孙应时（宋代）

经济书生意，功名世路难。
三言能有虎，一篑不成山。
春雨淮田沃，秋风楚塞单。
空馀公认顷，往事杳谁攀。
宫词 其五十一
周彦质（宋代）

七夕宫娥设席祈，翠台莲烛静交辉。綵楼逗晓蛛丝满，女伴谁传得巧归。
题和伯侨吴松雪霁图三首
罗椅（宋代）

暖来日晒冰滑，恨极天寒竹修。
云开梵铎相诉，水活渔船自流。
由湖曲访山堂居士留赠
林遇春（清代）

幽径春寒峭，野花开未繁。篱疏摇竹影，桥侧络松根。

山雾欲为雨，溪流总到门。我来寻逸士，相对欲忘言。
句
刘某（宋代）

轮税地全无菽麦，入城人半是渔樵。
度暑田夫作竹衫。
幽景
陈藻（宋代）

山海吾乡备，移供不厌餐。
恰如行建剑，幽景享多般。
房陵十首
陈造（宋代）

竹屋高低正复斜，蔚蓝影里著人家。
底消山峡三分瘴，争课卢仝七碗茶。
赠欧阳奇父偕弟卿赴省
徐元杰（宋代）

中朝耆旧半沦亡，忧爱胡为畎亩忘。
我病不禁心痛折，天灾惟有涕流滂。
救时议论须知体，医国文章要识方。
期子声名相照映，好风天际雁成行。
顾南雅画黑龙潭唐梅为望坡尚书作
吴嵩梁（清代）

崇安县古传红梅，清献手植花仍开。滁州老梅尤可敬，醉翁此地曾觞咏。

唐梅种者知何人，俯视宋树皆耳孙。黑龙潭深不可极，前九百载蟠其根。

繁苞怒坼大于盏，艳雪一照无黄昏。沙壹浣絮荒江滨，古木曾现苍龙身。

梅乎夭矫亦龙化，五朝呵护当有神。尚书昔秉中丞节，岁丰民和政无阙。

悬知此树即甘棠，争看穿花飞彩蝶。学士奉使三年还，门墙桃李长追攀。

酒酣为公纵奇笔，万里春风回指间。公谓此画世希有，乞君长句君许否。

要写平生铁石心，须凭拄地撑天手。野人性僻耽冷花，见此肝肺生杈丫。

三千万树香九里，梦踏月明寻钓槎。
皇雅十首 其二 西师
尹洙（宋代）

主用西师，岷梁弗宾。匪曰负固，实交晋人。

予训予誓，合我将臣。实厥有罪，无庸伤民。

矫矫虎士，载摧其壁。于嗟孟侯，亦果其策。迎师而降，靡抗锋镝。

岂独身谋，完是宗国。

蜀都既平，将臣失律。此众悍骄，彼民危慄。当涂叫呶，合万为一。

匪怀则威，帝心是恤。

帝曰将臣，予嘉乃庸。废命毒民，尔弗有终。邦典用疑，惟罪惟功。

靡殛而削，协于厥中。

帝曰孟侯，受封于楚。淑旂雕戈，备物异数。俾尔族姻，及乃文武。

服在王庭，靡不有序。

蜀民呼歌，天子威灵。保我者封，暴我者刑。匪功是私，匪弱是陵。

天子惠民，畴敢不承。
赠陕掾梁宏
贾至（唐代）

梁子工文四十年，诗颠名过草书颠。

白头仍作功曹掾，禄薄难供沽酒钱。
今笑花
许开（宋代）

献笑佳人绝可怜，姿姿靥辅巧承欢。
一枝不用千金买，雨洗风吹却粲然。
题画竹三首为黄伴读作 其一 云望天风
王翰（唐代）

翠壑风生万竹啼，清秋摇落怨凄凄。疏丛頫仰浑无定，鸣凤来时不得栖。
谢几道见示佳什因次元韵二首
王令（宋代）

篇篇光绝夺春华，中有纯音正灴邪。
跛鳖久惭追骏足，降旗今已怯崇牙。
清新格调空吟讽，猥冗言辞自咄嗟。
为我指迷终有得，曲蓬从此长丛麻。
次叔通见寄四首韵
刘学箕（宋代）

周遭山五峰，环把潭一曲。
溪头植杨柳，山下栽松菊。
盈阡{左禾右上皿下能}稏香，绕舍梨柿熟。
归来书在床，出去云满屋。
萧散乐予心，可谓享清福。
冯媛当熊
韩淲（宋代）

槛外当熊立，人情见亦惊。翩翩后宫女，冯媛独驰声。
湖楼送客即事一首奉怀益之兼简同饯诸友
陈傅良（宋代）

谁家喧马盍朋簪，屋压城头水照檐。
橘柚两山香尽在，蒲荷十里净相兼。
愁将久雨春无赖，别在明朝酒未厌。
甚欲去同三四友，鲈风更捲一江帘。
次韵奉答诸公
汪大猷（宋代）

自入中书不计年，只将方寸作良田。
桑榆物外都无累，桃李人家賸有缘。
放意不妨娱绿野，勒功何必同燕然。
姓名元在丹台上，千岁徜徉小洞天。
与黄南窗陈直卿吴江长桥晚望
黄玠（元代）

倚阑枫落吴江暮，地坼天倾百川注。飞梁千尺虹影垂，人生南北多岐路。

古来吴越争为家，句践未足轻夫差。鸟喙不可同富贵，范蠡亦乘浮海槎。

五湖水落三江口，西施却入鸱夷手。我有此志非此时，且对长桥一杯酒。

始疑苍龙蜕脊骨，三十六鳞次第脱，渴欲饮川川不竭。

又似明月相离连，上弦下弦空影圆，行舟如梭月心穿。

雄藩千翼来飞汎，日看水兵教水战。能诗忽忆谢玄晖，解道澄江净如练。
送箕仲北上追叙三江观水之事
徐渭（明代）

毫颖每秋鸣，今年始占名。方回临海鼓，转拔渡江旌。

关马抛繻入，宫莺踏杏听。殿前如作赋，犹是泻涛声。
出游
苏泂（宋代）

芳草盈盈水涨陂，浅篙惊动碧琉璃。
心情自逐游丝起，爱入春风夏禹祠。
登高临大江
方回（元代）

客思忽不乐，登高临大江。
风湍睇遥席，云岫思幽窗。
淮蒌昔未茁，庐瀑今已淙。
我本休官人，曷为栖是邦。
中肠有所思，所思渺天末。
戎徼融古雪，波浪日以阔。
西从巴硖下，南与洞庭合。
身无黄鹄翅，九疑不可越。
宿负子钱急，岁收南亩稀。
儿女望我还，岂不歌式微。
仿佛汉阳树，突兀吴王矶。
佳音或跫然，未忍轻言归。
邻墙善蓍翁，盍往决咎吉。
鬼神素所昧，忠信讵云忒。
聚粮别里门，业已掉臂出。
小俟麦风凉，马蹄患不疾。
酒色财气四吟 其四
顾允成（明代）

气不迷人人自迷，焚如炎火驷莫追。一朝之忿忘其身，病多休道药难医。
萤火
黄庚（元代）

化形腐草暗生光，数点随风过野塘。
窗下久无人夜读，此身不入照书囊。
春夜同元美子与子相过公实
李攀龙（明代）

西山落日照金茎，北阙春阴覆禁城。湖海百年今夜酒，风尘五子异时情。

和来白雪俱高唱，自附青云起大名。不独诸郎关象纬，真人应更为东行。
周尧夫示秋怀诗然公方为贵恙所挠因以箴之
李洪（宋代）

伐性蛾眉贾祸长，何如铅鼎养中央。
应怜刺刺出门语，苦怨寥寥秋夕凉。
秋赛
陆游（宋代）

柳姑庙前烟出浦，冉冉萦空青一缕；须臾散作四山云，明日来为社公雨。
小巫屡舞大巫歌，士女拜祝肩相摩，芳茶绿酒进杂遝，长鱼大胾高嵯峨。
常年徵科烦箠楚，县家血湿庭前土。
妻啼儿号不敢怨，期会常忧累官府。
今年家家有余粟，县符未下输先足。
木刻吏，蒲作鞭，自然粟帛如流泉，储积不愁无九年！
坐池上看水偶成五绝句
宋庠（宋代）

短绿抽心草，深红半面花。
游鱼知底事，跳碎水中霞。
岁终呈一斋 其二
吴汝一（宋代）

学道非学世，韬精养中和。纡朱各自贵，谁肯聆商歌。

皦皦大圣心，吻然空自多。著书后子云，千载应不磨。